เร่งคลอด พ.ร.บ.ศึกษาชาติของขวัญปีใหม่
ชูเรียนตามความถนัด-พัฒนาครูผู้บริหาร เปิดฟังความเห็นก่อนชง ครม.,จากการประชุมคณะกรรมการอิสระเพื่อการปฏิรูปการศึกษา (กอปศ.) เมื่อวันที่ 5 มิ.ย. รศ.นพ.จิรุตม์ ศรีรัตนบัลล์ ประธานคณะอนุกรรมการเฉพาะกิจศึกษาแนวทางการจัดทำ พ.ร.บ.การศึกษาแห่งชาติ เปิดเผยว่า ที่ประชุมได้หารือร่าง พ.ร.บ.การศึกษาแห่งชาติ พ.ศ. ที่ต้องเร่งดำเนินการให้เสร็จโดยเร็ว เพื่อเป็นเครื่องมือสำคัญในการปฏิรูปการศึกษา โดยอยู่ระหว่างปรับแก้เพื่อเสนอ กอปศ.พิจารณาอีกครั้ง คาดว่าวันที่ 15 มิ.ย.นี้จะนำเข้าสู่กระบวนการรับฟังความคิดเห็นทางเว็บไซต์ กอปศ. และจะเปิดเวทีรับฟังความคิดเห็นที่สภาการศึกษาด้วย สาระสำคัญในร่าง พ.ร.บ.การศึกษาแห่งชาติ พ.ศ. อาทิ มีการจัดระบบการศึกษาใหม่ เพื่อให้สอดคล้องกับเจตนารมณ์ของรัฐธรรมนูญ ให้คนไทยเรียนตามความถนัดและสอดคล้องกับทิศทางการพัฒนาประเทศสู่ไทยแลนด์ 4.0 โดยเป็นการเรียนรู้ตลอดชีวิต เปิดทางเลือกในการจัดการศึกษาและการเข้ารับการศึกษา ให้อิสระกับโรงเรียนจัดการศึกษาอย่างมีประสิทธิภาพ รองรับการปฏิรูปหลักสูตรการเรียนการสอน จัดระบบสนับสนุนโรงเรียนเพื่อให้ครูมีเวลาอยู่ในห้องเรียนมากขึ้น และยังให้ความสำคัญกับการผลิตและพัฒนาครูเพื่อให้ได้ครูที่มีความรู้ ความสามารถ และให้ความสำคัญกับการพัฒนาผู้บริหารเพื่อให้ได้ผู้บริหารที่มีความรู้ ความสามารถ มีคุณธรรม จริยธรรม มีการประเมินการเข้าสู่ตำแหน่ง และการพัฒนาให้มีสมรรถนะที่ต้องการ ส่วนการปฏิรูปโครงสร้างจะไม่มีระบุไว้เพราะ กอปศ.ให้ความสำคัญกับผู้เรียนและระบบการศึกษาของประเทศเป็นหลัก ถ้าจำเป็นต้องปรับโครงสร้างก็ยังมีเครื่องมือที่เป็นแผนการปฏิรูปประเทศที่กำหนดให้ไปดำเนินการได้,ด้าน ดร.ชัยพฤกษ์ เสรีรักษ์ เลขาธิการสภาการศึกษา กล่าวว่า กอปศ.ตั้งใจที่จะให้ร่าง พ.ร.บ.การศึกษาฯเสร็จทันในรัฐบาลนี้ จึงวางกรอบว่า ภายในวันที่ 15-30 มิ.ย. จะเปิดรับฟังความคิดเห็นและปรับปรุงร่างก่อนเสนอคณะรัฐมนตรี (ครม.) พิจารณาไม่เกินวันที่ 17 ก.ค. จากนั้นจะส่งให้คณะกรรมการกฤษฎีกาพิจารณาก่อนส่งกลับ ครม.อีกครั้ง คาดว่าจะส่งสภานิติบัญญัติแห่งชาติ (สนช.) ภายในวันที่ 24 ก.ย. และเข้าสู่การพิจารณาตามขั้นตอน ซึ่งความหวังของ กอปศ.คือภายในเดือน ธ.ค.นี้จะได้ พ.ร.บ.การศึกษาแห่งชาติฉบับใหม่เป็นของขวัญปีใหม่ 2562 ให้กับคนไทย.
จากการประชุมคณะกรรมการอิสระเพื่อการปฏิรูปการศึกษา (กอปศ.) เมื่อวันที่ 5 มิ.ย. รศ.นพ.จิรุตม์ ศรีรัตนบัลล์ ประธานคณะอนุกรรมการเฉพาะกิจศึกษาแนวทางการจัดทำ พ.ร.บ.การศึกษาแห่งชาติ
คณะกรรมการอิสระเพื่อการปฏิรูปการศึกษา,พ.ร.บ.การศึกษาแห่งชาติ,ชัยพฤกษ์ เสรีรักษ์,กอปศ.,การศึกษา